Nuie Premi Friûl pal secont an: cualchi riflession
Il Premi Friûl no si fâs nancje chest an. E al è il secont an in rie. Ce sucedial ae plui impuartante manifestazion che, jenfri alts e bas, e promôf le musiche in marilenghe dal 1984? «Ancje par chest an no vin ricevût nissun contribût, zero totâl» al rispuint Pauli Cantarut, president de societât cooperative Informazione Friulana. «O vin fate une sielte: pluitost che fâlu ancjemò une volte in version striçade, o vin vût miôr fâ un pas indaûr». No ducj a san che il Premi nol à pratichementri mai ricevût finanziaments: «No vin mai cjapât un franc, gjavâts cualchi miâr di euros de Provincie di Udin in cualchi edizion» al dîs Cantarut. «I 50 discs jessûts cu la etichete Musiche Furlane Fuarte dal ’97 a son ducj invistiments di Radio Onde Furlane. O rivavin a stâ in pîts parcè che i cd si vendevin, ma cumò la storie e je cambiade. E no fevelìn di vuadagnâ, ma di stâi dentri cu lis spesis. Ce che si domandìn al è: cemût mai che si sostegnin altris concors musicâi in regjon e il Premi Friûl no?».
INDULÀ VANO I BÊÇS?
Cualchi numar: 40.000 euros a son lâts a Suns tal 2014 in gracie di un bant de Arlef. Il Festival de cjançon tes lenghis minoritariis de Europe, che al fâs part dal circuit internazionâl dal Liet, chest an al rivarà a cjapâ ancje alc di plui. Altris 40.000 euros de Regjon e 13.700 de Provincie a van pal Festival della Canzone Friulana che si davuelzarà ai 3 di Otubar intune grande serade li dal Teatri Gnûf Giovanni da Udine. E il Premi Friûl? «La uniche volte che o vin ricevût bêçs al è stât tal 2013, parcè che o vevin vinçût un bant de Arlef» al spieghe Cantarut «cuntun budget di 20.000 euros o vin fatis 4 seradis sparniçadis pal teritori, cuntun conciert finâl al Palamostre che al à fat il plenon, un seminari su la musiche furlane e la produzion dal disc dal grup vincidôr. Di chê volte, plui nuie. O crôt che nol sedi stât fat un resonament sul valôr di cheste manifestazion, di ce che e à creât tai agns. La sene musicâl furlane e je saltade fûr dute di li. O dîs dome Mitili Flk, Arbe Garbe e Carnicats. E mi somee za avonde».
TIMP DI RIFLESSION?
Une formule gnove, chê dal 2013, dal sigûr vignude ben. Robe che no si pues dî di dutis lis edizions, soredut lis ultimis, un pôc strachis e strissinadis. Che chest periodi di polse al sedi rivât al moment just? «Dal sigûr e covente une riflession progjetuâl, sedi sui formats, sedi sul spetacul. Dopo di un pocjis di edizions al Parc dal Cormôr, organizadis al massim dal sparagn, o vevin cjatade cheste formule itinerante par rilançâ il premi» al note il president de cooperative. «O vin ancje di considerâ che il mont de musiche al è cambiât. Al baste pensâ che il Premi al previodeve la publicazion di un cd. Ma i discs no vendin, cuasi no esistin plui i negozis. Ancje par promovi une band, vuê a funzionin miôr un video e une cjançon cjamade su YouTube. Nô o sin pronts a fâ un ripensament su dut chest, però no podìn plui fâlu di bessôi» ❚
Natascia Gargano
fur_Latn fur_Latn fur_Latn fur_Latn fur_Latn fur_Latn pap_Latn